Die hooggeregshof het op 28 April ’n dringende interdik teen die stelsel se instelling toegestaan hangende ’n hersieningsaansoek. Die aansoek is deur die Bondgenootskap Teen Stedelike Tol (Outa) gebring. Sanral en die tesourie het appèl aangeteken teen die beslissing. Pravin Gordhan, die minister van finansies, voer aan dat regter Bill Prinsloo die beginsel van “die skeiding van magte” geïgnoreer het. Hy sê die besluit om die implementering van die e-tolstelsel te vertraag sal ‘n negatiewe uitwerking op die ekonomie hê. Outa het in reaksie hierop gesê Sanral is nie gereed om die projek van stapel te stuur nie. Die hooggeregshof in Pretoria sal op 26 November verdere argumente in die saak aanhoor.
Die 13 Suid-Afrikaanse soldate wat in ‘n skermutseling met rebelle in die Sentraal-Afrikaanse Republiek (SAR) gesterf het, se name is Dinsdag deur die Suid-Afrikaanse Nasionale Weermag bekendgemaak.
Brig.gen. Xolani Mabanga, woordvoerder van die SANW, het glo vroeër gesê die SAR-rebelle het berou oor die aksie wat tot die afsterwe van die 13 soldate gelei het. “Die leiers van die rebellegroep het Sondagoggend na die basis gekom en bespreek wat op die grond gebeur. Hulle het berou oor die voorval,” het Mabanga gesê.